<classify> Kocha huyo, Nizar Khanfir aliyewahi kuinoa timu ya taifa ya Tunisia na ambaye ana uzoefu wa michuano ya klabu barani Afrika, anatarajia kutua Kigali, Rwanda ndani ya siku mbili hizi kuanza kazi ya kuinoa APR.Habari kutoka ndani ya klabu hiyo zinasema kocha huyo wa zamani wa Stade Gabasien anatua Kigali wakati APR ikijiandaa kupambana na Yanga wiki moja ijayo. Ingawa viongozi wa APR wamekuwa wakifanya siri kubwa juu ya ujio wa kocha huyo, lakini Khanfir anaingia kwenye rekodi kwa kuwa kocha wa kwanza Mwarabu kufundisha soka nchini humo.Kanfir pia amewahi kuzinoa timu zote kubwa tatu za Tunisia, ambazo ni Club African, Esperance na Sfaxien.Khanfir mwenyewe amekaririwa na Radio Mosaique ya Tunisia akisema ameridhia kujiunga kwa klabu hiyo kwa kuwa inashiriki Ligi ya Mabingwa Afrika. Katibu Mkuu wa APR, Adolphe Kalisa amezikana taarifa hiyo, lakini vyanzo muhimu vilivyo karibu na klabu hiyo vimethibitisha kuwa Khanfir ndiye kocha mpya wa mabingwa hao wa Rwanda.Chanzo hicho kimeongeza kuwa, kocha huyo wa Tunisia amesaini mkataba wa miezi sita na kwamba akipata mafanikio atakuwa na nafasi kubwa ya kuongezewa mkataba.Kama atatua Kigali, atakuwa anachukua nafasi ya kocha mzalendo, Emmanuel Rubona aliyeivusha APR katika raundi ya awali ya michuano ya Ligi ya Mabingwa Afrika baada ya kuingoa Mbabane Swallows ya Swaziland kwa jumla ya mabao 4-2 mwishoni mwa wiki iliyopita.Rubona alikabidhiwa timu mwanzoni mwa msimu huu akichukua nafasi ya Dusan Dule Suljagic wa Serbia. Katika mchezo wa kwanza uliofanyika Mbabane hivi karibuni, APR ilipigwa 1-0, lakini katika mchezo wa marudiano ikashinda 4-1, mabao yakifungwa na sentahafu wake Abdul Rwatubyaye na jingine likifungwa na kiungo Patrick Sibomana.Kwa upande wa Yanga, imepata tiketi ya kuivaa APR baada ya kuingoa Cercle de Joachim ya Mauritius kwa jumla ya mabao 3-0, ikishinda ugenini 1-0 kabla ya kumalizia kazi mwishoni mwa wiki iliyopita kwa ushindi wa 2-0, mabao yaliyofungwa na Thabani Kamusoko na Amissi Tambwe.Mchezo wa kwanza baina ya Yanga na APR utafanyika mwishoni mwa wiki ijayo huko Kigali kabla ya kurudiana jijini Dar es Salaam wiki moja baadaye. Hii itakuwa mara ya pili kwa Yanga na APR kukutana katika hatua ya Kwanza ya Ligi ya Mabingwa Afrika, mara ya kwanza ikiwa mwaka 1998 ambayo Yanga ikiwageuza ngazi Wanajeshi hao kuelekea hatua ya makundi ya michuano hiyo.Katika mechi ya kwanza iliyopigwa Kigali, Yanga iliibana APR na kutoka sare ya mabao 2-2. Katika mechi ya marudiano iliyopigwa Mwanza matokeo yalikuwa sare ya mabao 1-1.Baada ya hapo Yanga chini ya kocha mzalendo Tito Mwaluvanda marehemu ilikutana na Coffee ya Ethiopia na kuingoa kwa jumla ya mabao 8-3 na hivyo kuweka historia ya kufuzu kwa hatua ya makundi Afrika.  <topic>: MICHEZO 